
LTAB atgādina: samaksa par OCTA vēl nenozīmē, ka polise jau ir stājusies spēkā

Latvijas Transportlīdzekļu apdrošinātāju birojs (turpmāk – LTAB) pēdējā laikā arvien biežāk saņem autovadītāju sūdzības par piemērotajiem sodiem situācijās, kad pirms brauciena transportlīdzekļa īpašnieks veicis maksājumu par OCTA polisi, taču, uzsākot dalību satiksmē, nav sagaidījis apdrošinātāja apstiprinājumu vai nav pārbaudījis polisē norādīto spēkā stāšanās laiku.

LTAB atgādina - bankas paziņojums par veiksmīgu maksājumu vēl neapliecina, ka OCTA polise konkrētajā brīdī jau ir stājusies spēkā. “Cilvēka ikdienas loģika ir saprotama - ja nauda no konta ir pārskaitīta, šķiet, ka pirkums ir pabeigts. Taču izšķirošais jautājums ir nevis tas, vai maksājums ir veikts, bet gan tas, vai OCTA līgums konkrētajā brīdī jau ir stājies spēkā. Laikā no pirkuma brīža līdz līguma noslēgšanai, apdrošinātājam jāpārliecinās ne vien par samaksas faktu, jānosūta polises dati OCTA informācijas sistēmai un par līguma noslēgšanu jāinformē pircējs. Parasti tas ilgst dažas minūtes, tomēr nereti šīs darbības var prasīt nedaudz ilgāku laiku,” skaidro LTAB IT daļas vadītājs Agris Daukste.

Ceļu satiksmes likums nosaka, ka transportlīdzekļa vadītājam pirms izbraukšanas ir jāpārbauda, vai ir veikta transportlīdzekļa īpašnieka civiltiesiskās atbildības obligātā apdrošināšana. Vieglā automobiļa īpašniekam par transportlīdzekļa izmantošanu bez OCTA paredzēts sods no 350 līdz 650 eiro, bet, ja pārkāpumu fiksē tehniskais līdzeklis (fotoradars), neapturot transportlīdzekli, parasti tiek piemērots minimālais sods – 350 eiro. 

“Īpaši vēlos uzsvērt, ka 350 eiro sods var būt tikai mazākā no iespējamām finansiālajām sekām. Ja laikā, kad OCTA vēl nav stājusies spēkā, tiek izraisīts ceļu satiksmes negadījums, cietušajiem radītie zaudējumi sākotnēji var tikt segti no OCTA Garantijas fonda, bet vēlāk izmaksātā summa regresa kārtībā var tikt piedzīta no neapdrošinātā transportlīdzekļa īpašnieka, turētāja vai vadītāja,” akcentē A.Daukste. 

LTAB aicina transportlīdzekļu īpašniekus ievērot piecus vienkāršus soļus, lai izvairītos no nepatīkamām sekām, kas var rasties vadot spēkratu bez derīgas OCTA:
1. Neatlikt OCTA iegādi līdz pēdējam brīdim. Drošāk jauno polisi iegādāties jau savlaicīgi, norādot tās sākumu uzreiz pēc esošās polises derīguma termiņa beigām. 
2. Nenokavēt apdrošināšanas piedāvājumā norādīto maksājuma termiņu. Ja tas tiek pārkāpts, arī OCTA līgums stāsies spēkā vēlāk, nekā norādīts piedāvājumā.
3. Pirms maksājuma pārbaudīt izvēlēto polises sākuma datumu un laiku. Īpaša uzmanība jāpievērš stundām un minūtēm, ne tikai datumam. 
4. Pēc maksājuma sagaidīt apdrošinātāja vai apdrošināšanas starpnieka apstiprinājumu par polisē norādīto spēkā stāšanās laiku. 
5. Papildus pārbaudīt OCTA statusu LTAB mājaslapā vai mobilajā lietotnē. Ja polise vēl neuzrādās kā spēkā esoša, braucienu nevajadzētu sākt un jāsazinās ar apdrošinātāju vai starpnieku. 

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.

